**ΠΡΟΣΚΛΗΣΗ ΓΙΑ ΕΠΙΛΟΓΗ ΕΞΕΡΧΟΜΕΝΩΝ ΦΟΙΤΗΤΩΝ ΓΙΑ ΣΠΟΥΔΕΣ ΣΤΟ ΠΛΑΙΣΙΟ ΤΟΥ ΠΡΟΓΡΑΜΜΑΤΟΣ ERASMUS+ ΓΙΑ ΤΟ ΑΚΑΔΗΜΑΪΚΟ ΕΤΟΣ 2020-2021**

Oι θέσεις που υπάρχουν για μετακίνηση φοιτητών του Τμήματός μας σε Πανεπιστήμια του εξωτερικού στο πλαίσιο του προγράμματος ERASMUS+ για το έτος 2020-2021 είναι οι εξής:

|  |  |  |  |
| --- | --- | --- | --- |
| **ΧΩΡΑ** | **ΣΥΝΕΡΓΑΖΟΜΕΝΑ ΠΑΝΕΠΙΣΤΗΜΙΑ** | **ΥΠΕΥΘΥΝΟΣ ΚΑΘΗΓΗΤΗΣ** | **ΜΕΓΙΣΤΟ ΠΛΗΘΟΣ ΦΟΙΤΗΤΩΝ** |
| ΓΕΡΜΑΝΙΑ | UNIVERSITÄT KOBLENZ-LANDAU | ΚΟΥΜΠΑΡΑΚΗΣ ΕΜΜΑΝΟΥΗΛ | 3 |
| ΓΑΛΛΙΑ | UNIVERSITE DE NICE-SOPHIA ANTIPOLIS | ΕΜΙΡΗΣ ΙΩΑΝΝΗΣ | 3 |

**ΕΙΔΙΚΟ ΚΑΘΕΣΤΩΣ:**

|  |  |  |  |
| --- | --- | --- | --- |
| **ΧΩΡΑ ΕΤΑΙΡΟΣ** | **ΙΔΡΥΜΑ ΕΤΑΙΡΟΣ ΤΟΥ ERASMUS+** | **ΥΠΕΥΘΥΝΟΣ ΚΑΘΗΓΗΤΗΣ** | **ΦΟΙΤΗΤΕΣ** |
| Ελβετία | Universita della Svizzera Italiana | ΚΑΡΑΛΗ | 3 |

Οι φοιτητές που ενδιαφέρονται να μετακινηθούν με το πρόγραμμα ERASMUS+ πρέπει να εγγραφούν στο e-class του μαθήματος «Πρόγραμμα Έρασμος (F118)» και να υποβάλλουν **μία αίτηση σε ένα αρχείο zip**, που να συμπεριλαμβάνει τα ακόλουθα:

1) **Βιογραφικό σημείωμα** που θα περιλαμβάνει προσωπικά στοιχεία, τηλέφωνο και email επικοινωνίας, έτος σπουδών, επιτυχώς εξετασμένα μαθήματα, συνολικό μέσο όρο μέχρι στιγμής και οτιδήποτε σχετικό πιστεύετε πως θα βοηθήσει στην επιλογή σας.

2) **Το Πανεπιστήμιο** που επιθυμούν να μεταβούν (σημειώνοντας και το **εξάμηνο** προτίμησης: εαρινό ή χειμερινό). Αν κάποιος φοιτητής θέλει να κάνει αίτηση για πάνω από ένα Πανεπιστήμια, θα πρέπει να ορίσει και τη σειρά προτεραιότητας.

 3) **Μια παράγραφο η οποία να εξηγεί γιατί θέλετε να συμμετάσχετε στο πρόγραμμα και γιατί επιλέγετε τα Πανεπιστήμια για τα οποία κάνετε αίτηση.**

4) **Αναλυτική βαθμολογία** από τη Γραμματεία του τμήματος.

5) **Αντίγραφα πτυχίων ξένων γλωσσών**.

Οι αιτήσεις μαζί με **ΟΛΑ** τα συνημμένα θα πρέπει να υποβληθούν **μέσω e-class** μέχρι **20 Μαρτίου 2020**. Αιτήσεις χωρίς τα απαραίτητα δικαιολογητικά **ΔΕΝ** θα γίνουν δεκτές.

Συνοπτικά, τα κριτήρια για την επιλογή των φοιτητών είναι:

1. Βαθμολογία και αριθμός μαθημάτων.
2. Γνώση της γλώσσας διδασκαλίας του Ιδρύματος στο οποίο επιθυμούν να μετακινηθούν.
3. Εξάμηνο φοίτησης (προτεραιότητα έχουν οι φοιτητές του 2ου και 3ου έτους).

4) Επιτυχώς εξετασθέντα μαθήματα ανά εξάμηνο.

Το πρόγραμμα ERASMUS+ προβλέπει την κινητικότητα φοιτητών για σπουδές με βάση διμερείς συμφωνίες μεταξύ των Ιδρυμάτων Ανώτατης Εκπαίδευσης που κατέχουν τον Πανεπιστημιακό Χάρτη ERASMUS+. Στο πλαίσιο αυτό το Εθνικό και Καποδιστριακό Πανεπιστήμιο Αθηνών συμμετέχει στο πρόγραμμα ERASMUS+ και κατέχει τον Πανεπιστημιακό Χάρτη ERASMUS: 31475-EPP-1-2014-1-GR-EPPΚA3-ECHE.

Η μετακίνηση φοιτητών γίνεται μόνο μέσω των διμερών συμφωνιών του Τμήματος στο οποίο φοιτούν και η διάρκεια φοίτησης δεν μπορεί να ξεπερνά το ένα ακαδημαϊκό εξάμηνο ανά φοιτητή, ενώ η ελάχιστη διάρκεια σπουδών είναι τρεις μήνες.

**Στον προαναφερόμενο πίνακα Ιδρυμάτων δεν συμπεριλαμβάνονται τα 7 Πανεπιστήμια της Ένωσης Πανεπιστημίων CIVIS** (Aix-Marseille Universite, Universite Libre de Bruxelles, Eberhard Karls Universitat Tubingen, University of Bucharest, Universidad Autonoma de Madrid, Sapienaza Universita di Roma και Stockholm University) καθώς με αυτά έχει υπογραφεί ειδική συμφωνία ERASMUS+ και **θα ακολουθήσει άλλη προκήρυξη CIVIS με θέσεις κινητικότητας μόνο προς αυτά τα πανεπιστήμια.**

Επισημαίνεται ότι, σύμφωνα με τις οδηγίες της Ευρωπαϊκής Επιτροπής, πρέπει να υπάρχει πλήρης διαφάνεια ως προς το σύστημα επιλογής φοιτητών. Για τον λόγο αυτό έχει αποφασιστεί από την Επιτροπή Διεθνών Σχέσεων και Ευρωπαϊκών Εκπαιδευτικών Προγραμμάτων να γίνεται η προκήρυξη των θέσεων με ευρεία δημοσιότητα και γνωστοποίηση των κριτηρίων επιλογής (υποχρεωτικά βασικά κριτήρια τα οποία έχει θεσπίσει η Επιτροπή, αλλά και πρόσθετα κριτήρια που μπορούν να ορίσουν τα Τμήματα και οι Ακαδημαϊκοί Υπεύθυνοι των διμερών συμφωνιών) και να υπάρχει κατάλογος όλων των αιτηθέντων φοιτητών ανά τμήμα.

* Ο κατάλογος επιλεγόμενων φοιτητών θα πρέπει να καταρτιστεί με μοριοδότηση και οι υποψήφιοι να καταγραφούν με σειρά κατάταξης.
* Επιλέξιμοι φοιτητές που υπερβαίνουν τον αριθμό υποτροφιών που έχει δοθεί σε κάθε Τμήμα, θα μοριοδοτηθούν και θα καταταχθούν κανονικά στον κατάλογο, έτσι ώστε, εάν υπάρξει μεγαλύτερη οικονομική δυνατότητα στην διάρκεια του έτους, να μπορέσουν να μετακινηθούν κατά το εαρινό εξάμηνο.
* Επίσης, αν κάποιος από τους επιλέξιμους φοιτητές έχει την οικονομική δυνατότητα, μπορεί να μετακινηθεί ως φοιτητής Erasmus χωρίς επιχορήγηση/zero grant, έχοντας τα ίδια ακαδημαϊκά δικαιώματα και υποχρεώσεις με εκείνους που θα χρηματοδοτηθούν (status Erasmus), στο πλαίσιο πάντα της διμερούς συμφωνίας και έχοντας τη σύμφωνη γνώμη του πανεπιστημίου υποδοχής.
* Η επιλογή των φοιτητών πρέπει να έχει ολοκληρωθεί έως τις 3 Απριλίου 2020.

Επειδή, όπως είναι γνωστό, το σύνολο του αριθμού των φοιτητών που προβλέπεται στις διμερείς συμφωνίες, δεν μπορεί να καλυφθεί από την συνολική ετήσια επιχορήγηση που λαμβάνει το ΕΚΠΑ για την κινητικότητα των φοιτητών από την Εθνική Μονάδα Erasmus+/IΚY, αποστέλλεται ο **«Πίνακας κινητικότητας φοιτητών ανά Τμήμα για το έτος 2020-2021»**, **στον οποίο καθορίζεται ο αριθμός των υποτροφιών Erasmus+ που μπορεί να δοθεί ανά Τμήμα, για το ακαδημαϊκό έτος 2020-2021**.

**Με την προσεχή ειδική προκήρυξη CIVIS στον αριθμό αυτό θα προστεθούν και επιπλέον θέσεις που θα δοθούν στα Τμήματα για κινητικότητα φοιτητών προς τα Πανεπιστήμια της Ένωσης Πανεπιστημίων CIVIS.**

**Ποσό μηνιαίας επιχορήγησης**

Το ποσό της μηνιαίας επιχορήγησης των φοιτητών που θα μετακινηθούν στο εξωτερικό για σπουδές για το έτος 2020-21 καθορίζεται ανάλογα με τη χώρα υποδοχής ως εξής:

|  |  |  |
| --- | --- | --- |
| **Ομάδα** | **Χώρα** | **Ποσό μηνιαίας επιχορήγησης (€/μήνα)** |
| **Ομάδα 1**Χώρες με υψηλό κόστος διαβίωσης | Δανία, Φινλανδία, Ιρλανδία, Ισλανδία, Λιχτενστάιν, Νορβηγία, Σουηδία, Ηνωμένο Βασίλειο, Λουξεμβούργο | **520** |
| **Ομάδα 2**Χώρες με μεσαίο κόστος διαβίωσης | Αυστρία, Βέλγιο, Γερμανία, Γαλλία, Ιταλία, Ισπανία, Ελλάδα, Κύπρος, Ολλανδία, Μάλτα, Πορτογαλία | **470** |
| **Ομάδα 3**Χώρες με χαμηλότερο κόστος διαβίωσης | Βουλγαρία, Κροατία, Δημοκρατία της Τσεχίας, Εσθονία, Λετονία, Λιθουανία, Ουγγαρία, Πολωνία, Ρουμανία, Σερβία, Σλοβακία, Σλοβενία, Δημοκρατία της Βόρειας Μακεδονίας, Τουρκία | **420** |

Επιπλέον χρηματοδότηση προβλέπεται από το πρόγραμμα ERASMUS+ για τους Φοιτητές από κοινωνικά ευπαθείς ομάδες (100 Ευρώ/μήνα). Επίσης επιπλέον χρηματοδότηση προβλέπεται για τους φοιτητές με Ειδικές Ανάγκες για την κάλυψη τυχόν επιπρόσθετων δαπανών κατά τη διάρκεια της κινητικότητας στο εξωτερικό.

**Προϋποθέσεις συμμετοχής των φοιτητών στο πρόγραμμα Erasmus+ Σπουδές**

Στην διαδικασία αιτήσεων και επιλογής μπορούν να συμμετάσχουν **μόνο οι φοιτητές που πληρούν τις ακόλουθες προϋποθέσεις**.

* Προπτυχιακοί φοιτητές: α) πρέπει να είναι εγγεγραμμένοι τουλάχιστον στο δεύτερο έτος σπουδών τη στιγμή που υποβάλλουν την αίτηση και β) να έχουν εξεταστεί επιτυχώς σε τουλάχιστον τόσα μαθήματα όσα αντιστοιχούν αριθμητικά σε ένα έτος σπουδών.
* Μεταπτυχιακοί φοιτητές: να έχουν ολοκληρώσει επιτυχώς το α' εξάμηνο των σπουδών τους στο ΠΜΣ στο οποίο είναι εγγεγραμμένοι.
* Οι φοιτητές που βρίσκονται στο τελευταίο έτος φοίτησης ή είναι επί πτυχίω, έχουν δικαίωμα συμμετοχής μόνο αν χρωστούν ικανό αριθμό μαθημάτων, τα οποία να αντιστοιχούν τουλάχιστον σε 30 Πιστωτικές μονάδες (ECTS credits), ώστε να έχουν μεγαλύτερη δυνατότητα επιλογής μαθημάτων από το πρόγραμμα σπουδών του Πανεπιστημίου υποδοχής και αντίστοιχα αναγνώρισής τους στο ΕΚΠΑ.
* Ελάχιστο απαιτούμενο επίπεδο γλωσσομάθειας ορίζεται από το Ίδρυμά μας: στο πλαίσιο της διασφάλισης της ποιότητας της κινητικότητας απαιτείται η καλή γνώση της επίσημης γλώσσας διδασκαλίας του Πανεπιστημίου υποδοχής (ή άλλης γλώσσας στην περίπτωση που το Πανεπιστήμιο χρησιμοποιεί άλλη γλώσσα διδασκαλίας για τους αλλοδαπούς φοιτητές του). Για το λόγο αυτό ορίζεται από το Ίδρυμά μας ελάχιστο απαιτούμενο επίπεδο γλωσσομάθειας, **το επίπεδο Β2**, σύμφωνα με την κλίμακα γλωσσομάθειας του Κοινού Ευρωπαϊκού Πλαισίου Αναφοράς για τις Γλώσσες του Συμβουλίου της Ευρώπης.
* **Προσοχή:** ακόμα και στην περίπτωση που το Ίδρυμα υποδοχής δέχεται φοιτητές με επίπεδο κατώτερο του Β2, αυτό δεν είναι αποδεκτό από το Ίδρυμά μας. Εάν αντιθέτως η διμερής συμφωνία αναφέρει ως υποχρεωτικό επίπεδο γλωσσομάθειας επίπεδο ανώτερο του Β2 (π.χ. Γ1, Γ2), αυτό το επίπεδο θα αποτελεί προϋπόθεση επιλογής για το συγκεκριμένο Ίδρυμα.
* **Η πιστοποίηση του επιπέδου γλωσσομάθειας γίνεται αποκλειστικά με την προσκόμιση των αντίστοιχων τίτλων**. **Οι τίτλοι που γίνονται δεκτοί είναι αυτοί τους οποίους αναγνωρίζει το ΑΣΕΠ. Για τους** φοιτητές των ξενόγλωσσων τμημάτων που δεν κατέχουν τίτλο γλωσσομάθειας πρέπει να επιβεβαιώνεται από τον Πρόεδρο του Τμήματος η πολύ καλή γνώση της αντίστοιχης ξένης γλώσσας. Οι πτυχιούχοι των Τμημάτων ξένης γλώσσας και φιλολογίας δεν υποχρεούνται να προσκομίσουν την βεβαίωση αυτή, εφόσον η γλώσσα στην οποία γίνονται τα μαθήματα στο Ίδρυμα υποδοχής είναι αυτή του πτυχίου τους.
* Φοιτητές που έχουν ήδη μετακινηθεί με το πρόγραμμα Erasmus+ για σπουδές ή για πρακτική άσκηση είναι επιλέξιμοι να μετακινηθούν ξανά στο νέο πρόγραμμα Erasmus+, εφόσον το συνολικό διάστημα μετακίνησης δεν υπερβαίνει τους 12 μήνες (συνυπολογίζεται το παλιό και το νέο διάστημα) ανά κύκλο σπουδών, θα έχουν όμως χαμηλή προτεραιότητα κατά την επιλογή σε σχέση με τους φοιτητές που ζητούν μετακίνηση για πρώτη φορά.
* Οι φοιτητές του ΕΚΠΑ με τόπο καταγωγής και μόνιμης κατοικίας τους τη χώρα στην οποία θέλουν να μεταβούν με το πρόγραμμα Erasmus+ θα έχουν χαμηλή προτεραιότητα κατά την επιλογή.

**Προσοχή:** Λόγω του περιορισμένου αριθμού των υποτροφιών ανά Τμήμα, οι φοιτητές που θα αιτηθούν για να συμμετάσχουν θα πρέπει να είναι βέβαιοι για τη συμμετοχή τους, ώστε να μην καταλάβουν θέσεις οι οποίες δεν υπάρχει η δυνατότητα να αναπληρωθούν από άλλους στη συνέχεια.

**Διαδικασία επιλογής των φοιτητών**

 **1. Ανάρτηση Προκήρυξης Τμήματος** μέσω της οποίας θα ενημερωθούν οι ενδιαφερόμενοι φοιτητές για τα συνεργαζόμενα ιδρύματα, τις προβλεπόμενες θέσεις, τις ημερομηνίες υποβολής αιτήσεων και απαραιτήτως τα κριτήρια επιλογής. Η Προκήρυξη του Τμήματος πρέπει υποχρεωτικά να αναρτηθεί στην ιστοσελίδα και στη Γραμματεία του Τμήματος και αντίγραφό της να σταλεί στο Τμήμα Ευρωπαϊκών και Διεθνών Σχέσεων – ΤΕΔΣ.

**2. Υποχρεωτικά κριτήρια επιλογής φοιτητών ERASMUS+**

Στη μοριοδότηση των φοιτητών πρέπει να λαμβάνονται υπόψη τα υποχρεωτικά κριτήρια που ακολουθούν κατά σειρά βαρύτητας:

**Προπτυχιακοί φοιτητές**

**1. Μέσος όρος βαθμολογίας** με βάση την αναλυτική του βαθμολογία του φοιτητή μετά την τελευταία εξεταστική περίοδο έως τη στιγμή που κάνει αίτηση για μετακίνηση Erasmus.

**2. Επίπεδο γνώσης της γλώσσας διδασκαλίας** στο Πανεπιστήμιο υποδοχής (**Β2 ή ανώτερο**).**Μεταπτυχιακοί φοιτητές**

**1. Βαθμός Πτυχίου**

**2. Μέσος όρος βαθμολογίας** με βάση την αναλυτική βαθμολογία του φοιτητή μετά την τελευταία εξεταστική περίοδο.

**3. Επίπεδο γνώσης της γλώσσας διδασκαλίας** στο Πανεπιστήμιο υποδοχής (**Β2 ή ανώτερο**).

**Υποψήφιοι διδάκτορες**

**1. Βαθμός Πτυχίου**

**2. Βαθμός Μεταπτυχιακού Διπλώματος Ειδίκευσης**

**3.Επίπεδο γνώσης της γλώσσας διδασκαλίας** στο Πανεπιστήμιο υποδοχής (**Β2 ή ανώτερο**).

Για την επιλογή υποψηφίων διδακτόρων είναι απαραίτητη η αιτιολογημένη εισήγηση της Τριμελούς Συμβουλευτικής Επιτροπής, στην οποία θα αναγράφεται το θέμα της διατριβής και θα βεβαιώνεται ότι το πρόγραμμα που θα ακολουθήσει ο υποψήφιος στο εξωτερικό θα αποτελέσει μέρος της ερευνητικής του εργασίας για την εκπόνηση της διδακτορικής του διατριβής καθώς και ότι θα προσμετρηθεί στον συνολικό χρόνο των σπουδών του.

Εκτός από τα παραπάνω υποχρεωτικά κριτήρια επιλογής, μπορούν να τεθούν επιπλέον κριτήρια ανά Τμήμα (π.χ. γνώση β' γλώσσας κ.α.), μετά από συνεννόηση και απόφαση των ακαδημαϊκών υπευθύνων και των υπευθύνων/μελών των Επιτροπών Erasmus+. **Στο Τμήμα Πληροφορικής και Τηλεπικοινωνιών, λαμβάνεται υπόψη και το μέσο πλήθος επιτυχώς εξεταζόμενων μαθημάτων ανά εξάμηνο**. Συνιστάται η συνέντευξη ενώπιον της Επιτροπής ERASMUS+ να προστεθεί στη διαδικασία και να μοριοδοτηθεί καθώς επίσης να οριστεί σε κάθε Τμήμα το ποσοστό επιλεγόμενων φοιτητών από κάθε κύκλο σπουδών. **Στο Τμήμα Πληροφορικής και Τηλεπικοινωνιών, αυτό έχει αντικατασταθεί από την** παράγραφο η οποία εξηγεί γιατί θέλει ο υποψήφιος να συμμετάσχει στο πρόγραμμα και γιατί επιλέγει τα Πανεπιστήμια για τα οποία κάνει αίτηση και η οποία συνοδεύει την άιτησή του.

Για να ολοκληρωθεί η επιλογή όσο το δυνατόν πιο σωστά, δίκαια και με διαφάνεια, **τα κριτήρια και η διαδικασία πρέπει οπωσδήποτε να αναγραφούν με σαφήνεια τόσο στην προκήρυξη όσο και στον πίνακα επιλογής φοιτητών**.

**3. Επιλογή φοιτητών ERASMUS+**

1. Η διαδικασία της τελικής επιλογής των φοιτητών γίνεται κεντρικά από κάθε Τμήμα, μετά από συνεννόηση και συνεργασία όλων των ακαδημαϊκών υπευθύνων, των υπευθύνων/μελών των Επιτροπών Erasmus+ και την υποστήριξη των αρμοδίων υπαλλήλων για το Erasmus+ σε κάθε Γραμματεία.
2. Αφού εξεταστούν τα δικαιολογητικά που έχουν προσκομίσει, οι φοιτητές μοριοδοτούνται και καταγράφονται με σειρά κατάταξης σε ένα φύλλο excel για όλα τα Ιδρύματα υποδοχής. Ο τελικός αριθμός των επιλεγμένων φοιτητών οι οποίοι θα λάβουν υποτροφία δεν πρέπει να υπερβαίνει τον αριθμό που αναγράφεται στον «Πίνακα κινητικότητας φοιτητών ανά Τμήμα για το έτος 2020 - 2021» (βλ. μάθημα [Πρόγραμμα Έρασμος](https://eclass.uoa.gr/courses/F118/) (F118) στο eclass.uoa.gr). Στον πίνακα, όπως ήδη αναφέρθηκε, θα καταγραφούν και θα μοριοδοτηθούν όλοι οι φοιτητές που πληρούν τα κριτήρια επιλογής..
3. Προσοχή: Ο «Συγκεντρωτικός Πίνακας Επιλογής-Μοριοδότησης φοιτητών Erasmus+ Σπουδές 2020-2021» πρέπει να αποσταλεί από τις Γραμματείες Τμημάτων στο ΤΕΔΣ ως συνημμένο αρχείο με email στο erasmus@uoa.gr, έως την Παρασκευή 3 Απριλίου 2020.
4. Η συμμετοχή των φοιτητών στο πρόγραμμα θα οριστικοποιηθεί αφού γίνει ο τελικός έλεγχος των συγκεντρωτικών πινάκων επιλογής από το Τμήμα Ευρωπαϊκών και Διεθνών Σχέσεων. Αμέσως μετά **θα ειδοποιηθούν οι Γραμματείες για να αναρτήσουν τους Πίνακες στην ιστοσελίδα του Τμήματος και να ξεκινήσει η διαδικασία της ενημέρωσης των Πανεπιστημίων υποδοχής (nomination).**

Οι επιλεχθέντες φοιτητές θα ενημερωθούν από το Τμήμα Ευρωπαϊκών και Διεθνών Σχέσεων για την περαιτέρω διαδικασία που πρέπει να ακολουθήσουν (ηλεκτρονική αίτηση, κατάθεση δικαιολογητικών) με αποστολή ηλεκτρονικού μηνύματος εντός του Απριλίου.

**4. Ενημέρωση των Πανεπιστημίων Υποδοχής για τους επιλεχθέντες φοιτητές και το εξάμηνο που θα φοιτήσουν (nomination)**

Μετά την ανάρτηση των Τελικών Συγκεντρωτικών Πινάκων Επιλογής, οι ακαδημαϊκοί υπεύθυνοι με τη βοήθεια του υπεύθυνου Erasmus σε κάθε Γραμματεία ενημερώνουν τα Πανεπιστήμια Υποδοχής (nomination) για τους επιλεχθέντες φοιτητές που θα μετακινηθούν (η διαδικασία αυτή γίνεται ΑΜΕΣΑ για τους φοιτητές του χειμερινού εξαμήνου).

Ιδιαίτερη προσοχή πρέπει να δοθεί στην τήρηση του χρονοδιαγράμματος και της διαδικασίας του κάθε πανεπιστημίου υποδοχής για την υποβολή του nomination καθώς υπάρχουν αρκετά Πανεπιστήμια που έχουν καταληκτική ημερομηνία υποβολής nomination για τους επιλεχθέντες φοιτητές για το χειμερινό εξάμηνο **τον Απρίλιο**, ενώ για τους επιλεχθέντες για το εαρινό εξάμηνο, ορίζουν την υποβολή nomination αργότερα ή το φθινόπωρο. Για τις πληροφορίες αυτές παρακαλούμε να ανατρέξετε στις οδηγίες τις οποίες αποστέλλουν τα συνεργαζόμενα Ιδρύματα ή στην ιστοσελίδα του Πανεπιστημίου υποδοχής.

Επίσης, είναι πολύ σημαντικό να γίνει η ενημέρωση (nomination) εγκαίρως, γιατί διαφορετικά τα Πανεπιστήμια Υποδοχής δεν δέχονται τις αιτήσεις των φοιτητών για συμμετοχή στο πρόγραμμα, για στέγαση, μαθήματα γλώσσας κλπ.

Για οποιεσδήποτε σχετικές απορίες παρακαλούμε να επικοινωνήσετε με το Τμήμα Ευρωπαϊκών και Διεθνών Σχέσεων.

## 4. Ακαδημαϊκές υποχρεώσεις εξερχόμενων φοιτητών Erasmus+ για Σπουδές

* Οι φοιτητές που μετακινούνται μέσω του προγράμματος Erasmus+ για Σπουδέςπρέπει να τηρούν τις υποχρεώσεις που απορρέουν από τη συμμετοχή τους στο πρόγραμμα όπως αυτές αναφέρονται στη Σύμβαση Επιχορήγησης  Erasmus+ για Σπουδές την οποία υπογράφουν.
* Οι φοιτητές μετακινούνται μέσω του προγράμματος για να διανύσουν μια περίοδο σπουδών σε ξένο Πανεπιστήμιο αντικαθιστώντας αντίστοιχη περίοδο φοίτησης στο ΕΚΠΑ. Αυτό σημαίνει ότι πρέπει να παρακολουθήσουν μαθήματα ή να εκπονήσουν μέρος ή σύνολο πρακτικής/κλινικής άσκησης, πτυχιακής ή διπλωματικής εργασίας ή διδακτορικής διατριβής που να αντιστοιχούν σε 30 ECTS credits -πιστωτικές μονάδες- ανά εξάμηνο σπουδών ή 20 πιστωτικές μονάδες ECTS σε περίπτωση σπουδών που ολοκληρώνονται εντός τριμήνου.
* Οι φοιτητές οφείλουν να συμμετάσχουν σε όλες τις προβλεπόμενες διαδικασίες αξιολόγησης -εξετάσεις, παράδοση εργασιών κλπ.- των μαθημάτων που έχουν δηλώσει στο Learning Agreement for Studies και να εξασφαλίσουν ικανοποιητική επίδοση αξιοποιώντας το χρόνο σπουδών τους στο Πανεπιστήμιο υποδοχής, με στόχο πάντα την αναγνώριση των σπουδών τους όταν επιστρέψουν από το εξωτερικό.

Πιο συγκεκριμένα, σχετικά με το παραπάνω θέμα, σύμφωνα με την από 26/1/2016 απόφαση της Συγκλήτου του ΕΚΠΑ όσον αφορά τη συμμετοχή των φοιτητών του ΕΚΠΑ στο πρόγραμμα Erasmus+ ισχύουν τα παρακάτω:

α) Σε περίπτωση κατά την οποία ο φοιτητής δεν έχει καν παρακολουθήσει ή δεν έχει προσέλθει σε εξετάσεις στο Ίδρυμα υποδοχής σε κανένα μάθημα από αυτά τα οποία έχουν καταγραφεί στη Συμφωνία Μάθησης για σπουδές/Learning Agreement for Studies ή την τροποποίηση αυτής, θα ζητείται η επιστροφή του ποσού της υποτροφίας που θα έχει προεισπράξει το οποίο ανέρχεται στο 80% της συνολικής υποτροφίας του. Σε περίπτωση κατά την οποία ο φοιτητής έχει τουλάχιστον εξετασθεί σε μαθήματα από αυτά που αναγράφονται στη Συμφωνία Μάθησης για σπουδές/Learning Agreement for Studies και έχει λάβει λιγότερες από 10 πιστωτικές μονάδες ECTS ανά εξάμηνο, απλώς να μην του χορηγείται το υπόλοιπο 20% της υποτροφίας όταν επιστρέφει από το εξωτερικό.

Τα παραπάνω δεν θα ισχύουν στην περίπτωση που η μερική ή ολική αποτυχία θα οφείλεται σε διαπιστωμένους λόγους ανωτέρας βίας.

β) Στην περίπτωση κατά την οποία φοιτητές της παραπάνω κατηγορίας δεν προβαίνουν στην επιστροφή των χρημάτων, ο Αντιπρύτανης Ακαδημαϊκών Υποθέσεων και Φοιτητικής Μέρμνας, Αναπλ. Καθηγητής Δημ. Καραδήμας θα απευθύνεται εγγράφως: 1) προς τους αμελούντες να ανταποκριθούν στις απορρέουσες από τις παραπάνω αποτυχίες οικονομικές υποχρεώσεις τους έναντι του Πανεπιστημίου και να τους επισημαίνονται οι βαρύνουσες συνέπειες της στάσης τους για την ομαλή παραπέρα λειτουργία του προγράμματος και την θέση αξιοπιστίας του Ιδρύματος όπου φοιτούν και 2) στους ακαδημαϊκούς υπευθύνους Erasmus οι οποίοι επέλεξαν τους συγκεκριμένους φοιτητές και στους Προέδρους των αντίστοιχων Τμημάτων, εφιστώντας την προσοχή τους στο θέμα και ζητώντας τη συνεργασία τους ώστε να αντιμετωπιστεί μονιμότερα το πρόβλημα.

Όλοι οι εξερχόμενοι φοιτητές ERASMUS θα υπογράφουν υπεύθυνη δήλωση ότι έλαβαν γνώση των παραπάνω (α) και (β) όρων του προγράμματος και ότι θα επιστρέψουν τυχόν οφειλόμενο μέρος (ή το σύνολο) της εισπραχθείσας υποτροφίας, εάν αυτό τους ζητηθεί με βάση την παραπάνω απόφαση.

To **Τμήμα Ευρωπαϊκών και Διεθνών Σχέσεων του Πανεπιστημίου Αθηνών λειτουργεί** **Τρίτη-Τετάρτη και Πέμπτη 11.00’ - 13.00’**.

Για επιπλέον πληροφορίες που αφορούν διαδικαστικά θέματα μπορείτε να απευθυνθείτε στο Τμήμα Ευρωπαϊκών και Διεθνών Σχέσεων κ. Αναστάσιο Γεωργοτά. e-mail: angeorgotas@uoa.gr

Για πληροφορίες που αφορούν ακαδημαϊκά θέματα μπορείτε να απευθυνθείτε στους υπεύθυνους καθηγητές του Τμήματος, οι οποίοι θα υποστηρίζονται σε ότι απαιτηθεί από την κ. Νάνσυ Κασιμάτη (Γραμματεία). e-mail: akasim@di.uoa.gr

Ιστοσελίδα ERASMUS+: <http://www.interel.uoa.gr/erasmus/sm.html>

\* **Η Ελβετία δεν συμμετέχει στο ERASMUS+ ως «Χώρα που συμμετέχει το πρόγραμμα» αλλά ως «Χώρα Εταίρος» και χρηματοδοτεί η ίδια την εξερχόμενη και εισερχόμενη κινητικότητα (όχι η Ε.Ε.).**  Ως εκ τούτου, τα περί χρηματοδότησης που περιγράφονται παραπάνω, **δεν ισχύουν** για τις μετακινήσεις προς Ελβετία.